La Federació Catalana de Drogodependències (FCD), amb la col·laboració de la Sub-direcció General de Drogodependències, posa en marxa un Observatori d'alerta sobre l'estigma cap a les persones que usen alcohol i/o drogues.
L'Observatori pretén conscienciar als diferents àmbits d'atenció professional i la ciutadania sobre la importància de deixar d'estigmatitzar a les persones que usen drogues i d'acabar amb les seves vulneracions de drets.
Aquests són alguns comentaris expressats per professionals que atenen a persones usuàries de drogues.
Sovint ens trobem amb que l'atenció que es dona des dels equips de professionals, serveis i administracions a persones consumidores de drogues, indiferentment de si presenten o no un consum problemàtic i/o dependència, encara està condicionada per mirades de prejudici i estigma.
Aquestes, a més a més de representar una vulneració dels drets a la dignitat i a la no discriminació, comporten que aquestes persones no demanin ni rebin l'ajuda en temes de salut i social que necessiten.
És per això que cal garantir, entre totes i tots, que l'atenció a les persones sigui curosa i adequada, en acord als seus drets d'atenció i cura de la salut al marge dels seus consums.
Per aquest motiu, la Federació Catalana de Drogodependències (FCD) engega, amb el suport de la Sub-direcció General de Drogodependències de la Generalitat de Catalunya, l' Observatori Alerta Estigma com una via de participació i com un canal pel qual la pròpia persona afectada, altres professionals o la ciutadania poden alertar d'expressions o conductes discriminatòries, ofensives o pròpies d'un prejudici i estigma vers persones consumidores.
L' Observatori d'estigma i drogues té com a propòsit conèixer millor la realitat i cercar vies per reduir l'estigma i protegir els drets de les persones que usen drogues, incloent el seu dret a la salut i el dret a la vida.
Es fa un seguiment individual només en aquells casos que així ho demanin i sempre preservant el dret a la confidencialitat.
En general, les comunicacions que es reben no es tracten com una denuncia a nivell jurídic sinó com informació clau per conèixer àmbits de millora i per reorientar i adaptar millor les actuacions de sensibilització i formació, els procediments i programes que desenvolupen la FCD i la Sub-direcció General de Drogodependències o iniciar-ne de nous...
Està previst que s'elabori i publiqui un informe anual on es descriguin les comunicacions rebudes degudament anonimitzades i les actuacions que s'han dut a terme per eliminar els estigmes i millorar l'atenció de les persones consumidores de drogues.
S'inicia l'Observatori en motiu del dia 26 de juny i en el marc de la campanya internacional "Suport mutu.
No castiguis" ( http://supportdontpunish.org/ ) que pretén promoure millors polítiques de drogues que prioritzin la Salut Pública i els drets humans.
Cal tenir en compte que el consum problemàtic de drogues no és una elecció personal, sinó que generalment és una expressió de vulnerabilitats personals i de contexts socials desfavorables.
És el resultat de l'exposició a un conjunt de factors de risc, de naturalesa individual, psicosocial i ambiental, que contribueixen a modular la probabilitat que una persona concreta desenvolupi o no un problema relacionat amb el consum de drogues.
En aquest sentit, volem emfatitzar que cal donar suport a la implementació de polítiques de drogues basades en la salut pública, centrades en les persones i en el respecte dels drets humans, i posar fi a les polítiques repressives i basades en el control.
Sobre la Federació Catalana de Drogodependències (FCD)
L'FCD neix l'any 1985, quan entitats del sector decideixen unir els esforços i coneixements adquirits amb la feina diària d'atenció a les persones amb problemàtiques de drogodependències i llurs familiars.
L'objectiu de la unió va ser esdevenir la seva veu, ser l'interlocutor amb les administracions públiques i garantir així una atenció de qualitat i adaptada, treballant conjuntament amb la comunitat, amb coresponsabilitat davant d'aquest fenomen.
Les entitats de l'FCD treballen per donar resposta adaptada i flexible a les necessitats de les persones atenuant els factors de risc i d'exclusió en la societat i proposant accions per millorar els abordatges.
L'FCD aglutina 25 entitats sense afany de lucre que actuen en l'àmbit de les drogues en el camp de la prevenció, l'atenció i la inserció a Catalunya.
Entre totes despleguem un ampli ventall de serveis, projectes i programes d'atenció orientades a persones amb perfils diversos, comptabilitzant més de 150 programes i serveis arreu de Catalunya.